אומרים עלינו, הישראלים – ובכלל זה התקשורת הישראלית – שהם לא יודעים לפרגן. שהם מחכים בסיבוב, שהם שמחים לאיד. אז הנה, קבלו אייטם מפרגן.
בסדר, הוא למד בחו"ל, חזר וניסה הכל, אבל את מעמדו כאייקון נונסס הוא ביסס אצלנו בנענע וידאו. יובל שגב המוכשר עשה אצלנו כתבות רחוב כשעוד היה כזה קטן. מאז לקחו אותו ל"ארץ נהדרת", ל"אימאל'ה", הקהל גודש את המופע בו הוא משתתף – "ישבנים קוראים שירה", ואנחנו נשארנו מאחור.
בסוף השבוע התפרסמה עליו כתבה באחד מעיתוני סוף השבוע ולא היה רשום מילה עלינו. אפילו לא "נע". אבל אנחנו לא נוטרים טינה, אנחנו מפרגנים. הטאלנט המוכשר שלא היה מצליח לולא דחפנו אותו, ואם לא אנחנו בטח היה גומר כמנהל במה ב"הופ", חוזר היום לעונה חדשה מתוכנית התחקירים הנושכת שלו, "עולמו של רנו פסקאל". שיהיה בהצלחה.
ראש השנה מגיע, ועל הדרדקים הקטנים מוטלת מלאכת כתיבת ברכת שנה מסורתית. לקטנטנים שמתקשים בכתיבה, תתקיים היום סדנת יצירה לילדים, המיועדת להכנת כרטיסי ברכה חגיגיים, שתשולב בסדנת כיף בתנועה. הקטנים יוכלו ליצור את הברכה בעצמם, אתם תרגישו שהם הכי מוכשרים בעולם, וכולם יהיו מרוצים. גם אחינו הקטן.
ואם כבר בפרגונים עסקינן, נמשיך באותה הרוח. מיכל גבע היא מאותן זמרות שמתבשלות כבר זמן מה בשטח, ואתם חייבים אותה לאוזניים שלכם. בימים אלה היא עובדת על אלבום בכורה, ובהופעות היא מספקת טעימות עסיסיות ממנו.
גבע חמושה בגיטרה ומיקרופון, ואליה יצטרפו עינב (ג'קסון) כהן - קלידים, גיל לואיס - גיטרה חשמלית, גיא ברתור - בס, איתן רז – תופים. מומלץ.